<classify> MKUU wa Wilaya ya Bahi, Mkoani Dodoma, Mwanahamisi Munkunda ameuagiza uongozi wa halmashauri ya wilaya hiyo na kamati zote za usimaminzi wa ujenzi wa mradi wa hospitali yao kukamilisha ujenzi Mei 30, mwaka huu.Alitoa agizo hilo mwishoni mwa wiki Wakati akizindua eneo itakapokengwa hospitali hiyo. Alisema kutokana na maandalizi yote ya msingi ikiwemo ununuzi wa vifaa vya ujenzi bati, nondo,mchanga kukamilika, hakuna sababu inayoweza kukwamisha ujenzi huo. Nataka mradi huu kukamilika Mei 30, mwaka huu, kutokana na vifaa vyote kukamilika. Tuwe tumekamilisha majengo yote saba, alisema.Alisema hivyo kwa sababu anaamini nguvu ya wananchi ipo na viongozi wameshaamua. Sasa tunasubiri nini na taratibu zote za kisheria ambazo tulipaswa kuzifuata zimekwishakamilika, alisema mkuu huyo.Alizitaka kamati hizo na Askari wa Jeshi la Akiba kutoa taarifa kwa mtu yeyote au kamati itakayobainika ikuhujumu fedha za ujenzi wa mradi huo hatua kali za kisheria zichukuliwe. Aliwataka wananchi wa wilaya hiyo kuwa na ushirikiano ili kuleta maendeleo wilayani Bahi.Niwaombe ushirikiano huo mliouonyesha ujenzi wa kituo chetu cha afya na mpaka sasa tumeanza shughuli zinazofanyika kwenye kile kituo hasa upasuaji tuzifanye hapa kwenye hospitali yetu ya wilaya,alisema Munkunda.Awali Mkurugenzi Mtendaji wa Halmashauri wa Wilaya ya Bahi, Leo Mavika alisema wilaya ya Bahi ni kati ya wilaya 68 zilizobahatika kupewa fedha na serikali ya awamu ya tano kwa ajili ya ujenzi wa hospitali ya wilaya.Kwetu ni bahati si wilaya zote zimepata, tuwashukuru viongozi akiwemo Rais na serikali ya awamu ya tano kwa ujumla. Tumshukuru pia mbunge kwa juhudi zake kubwa kufuatilia na kuipigania Bahi ili ipate maendeleo, alisema. Bahi tunayoizungumzia leo ina barabara za lami, ina kituo cha afya kinafanya na upasuaji na Bahi tunayoizungumza leo tunajenga hospitali ya wilaya. Kwangu mimi ambaye naikumbuka historia ya Bahi miaka ya nyuma, naona kama ni ndoto, alisema na kuongeza. Pili naiona ni bahati na tatu naishia tu kushukuru Mwenyezi Mungu. Sasa nimeyasema haya ili kuwaomba wananchi wa Bahi waweze kutoa ushirikiano wa dhati kuhakikisha hospitali hii inajengwa na inakamilika, alisema Mavika.Wilaya ya Bahi ni kati ya wilaya 68 zilipokea fedha ya Serikali kwa ajili ya ujenzi wa hospitali ya wilaya. Jumla ya fedha hizo ni sh bilioni 1.5.  <topic>: kitaifa 